2.2.5. Derėjimas su pagrindžiančiomis valdžios sektoriaus sąskaitomis

2.3. Skelbimas

2.3.1. Pagrindinių duomenų ir išsamių ataskaitos lentelių skelbimas

2.3.2. Išlygos dėl duomenų kokybės

2.3.3. Pateiktų duomenų koregavimas

2.3.4. Metaduomenų skelbimas (aprašai)

3. Išvados





1.Pagrindiniai faktai

Tarybos reglamento (EB) Nr. 479/2009 dėl Protokolo dėl perviršinio deficito procedūros taikymo 8 straipsnio 3 dalyje reikalaujama, kad Komisija (Eurostatas) Europos Parlamentui ir Tarybai reguliariai teiktų valstybių narių pateiktų faktinių fiskalinių duomenų kokybės ataskaitas. Šioje metinėje ataskaitoje pateikiamas bendras duomenų savalaikiškumo, patikimumo, išsamumo, nuoseklumo ir atitikties sąskaitų rengimo taisyklėms vertinimas. Ankstesnę ataskaitą (dėl 2017 m. duomenų) Komisija priėmė 2018 m. kovo 8 d.

Eurostatas reguliariai vertina valstybių narių pateiktų faktinių PDP duomenų ir juos pagrindžiančių valdžios sektoriaus sąskaitų kokybę pagal Reglamentą (ES) Nr. 549/2013 (2010 m. ESS). Vertinant daugiausia dėmesio skiriama veiksniams, kuriais galima paaiškinti valdžios sektoriaus perteklių ir deficitą (BVP procentinėmis dalimis) ir valdžios sektoriaus skolos ir BVP santykio pokyčius. Valstybės narės tą informaciją Eurostatui siunčia du kartus per metus: ji teikiama „Pranešimų pagal PDP lentelėse“, „Klausimyne dėl pranešimų pagal PDP lentelių“, „Papildomoje lentelėje, skirtoje valdžios sektoriaus veiksmams, susijusiems su parama finansų įstaigoms“ ir dvišaliuose paaiškinimuose. Be to, Eurostatas palaiko ryšius su valstybėmis narėmis, rengdamas reguliarius vizitus PDP dialogo tikslais.

Ši ataskaita pagrįsta pagrindiniais nustatytais faktais ir padarytomis išvadomis, išnagrinėjus 2018 m. valstybių narių pateiktus PDP duomenis. Daugiausia dėmesio skiriama naujausioms 2018 m. spalio mėn. pateiktoms ataskaitoms, kurios lyginamos su atitinkamais 2018 m. balandžio mėn. ir 2017 m. pateiktais duomenimis.

2.Pagrindiniai nustatyti faktai apie 2018 m. pateiktus valdžios sektoriaus deficito ir skolos lygių duomenis

2.1.Savalaikiškumas, patikimumas ir išsamumas

2.1.1.Savalaikiškumas

Du kartus per metus – iki balandžio 1 d. ir iki spalio 1 d. – valstybės narės privalo pateikti Eurostatui faktinius ir numatomus PDP duomenis. 2018 m. pateikti 2014–2018 m. PDP duomenys. 2018 m. duomenys yra nacionalinės valdžios institucijų numatyti duomenys, o 2014–2017 m. duomenys – faktiniai . Pagal Reglamento (EB) Nr. 479/2009 8 straipsnio 1 dalį Eurostatas vertina faktinius, o ne numatomus duomenis.

Visos valstybės narės abu pranešimus su duomenimis pateikė iki nustatyto termino.

2.1.2.Patikimumas

2018 m. balandžio–spalio mėn. pranešimų pagal PDP duomenys daugiausia buvo tikslinami dėl pirminių duomenų atnaujinimo, visų pirma einamųjų likučių ir mokesčių duomenų, ir metodinių pokyčių, kaip antai vienetų ar sandorių perklasifikavimo.

Patikslinus 2017 m. duomenis tarp 2018 m. balandžio–spalio mėn. pranešimų, dešimties valstybių narių valdžios sektoriaus perteklius ar deficitas (kaip BVP procentinė dalis) pagerėjo, o aštuonių – suprastėjo. Didžiausius teigiamos vertės patikslinimus atliko Lenkija, Slovakija, Švedija (po +0,3 proc. punktų) ir Bulgarija (+0,2 proc. punktų), o didžiausius neigiamus – Malta (−0,4 proc. punktų), Vengrija ir Vokietija (po −0,3 proc. punktų). 2017 m. labiausiai skolos lygį padidindamos patikslino (dėl kitų priežasčių nei BVP tikslinimas) Prancūzija (+1,7 proc. punktų), Bulgarija (+0,8 proc. punktų), Nyderlandai ir Kipras (po +0,5 proc. punktų), Belgija (+0,4 proc. punktų) ir Malta (+0,3 proc. punktų), o iš Danijos pateiktų duomenų matyti, kad skolos lygis sumažėjo (−0,3 proc. punktų).